শ্রীনাথজি
শ্রীনাথজি হিন্দু দেবতা কৃষ্ণের একটি মানবীয় রূপ। এই রূপে কৃষ্ণ এক সাত বছরের বালক। শ্রীনাথজির প্রধান মন্দিরটি রাজস্থানের উদয়পুর শহর থেকে ৪৮ কিলোমিটার উত্তর-পূর্বে নাথদ্বারে অবস্থিত। শ্রীনাথজি বল্লভাচার্য প্রতিষ্ঠিত পুষ্টিমার্গ বা শুদ্ধাদ্বৈত সম্প্রদায়ের প্রধান আরাধ্য দেবতা। ভক্তিযোগী এবং রাজস্থান ও গুজরাত অঞ্চলের বৈষ্ণবরা শ্রীনাথজির পূজা করেন। বল্লভাচার্যের পুত্র বিট্টলনাথজি নাথদ্বারায় শ্রীনাথজির পূজা প্রচলন করেন। শ্রীনাথজির জনপ্রিয়তার জন্য নাথদ্বারা শহরটিই শ্রীনাথজি নামে পরিচিত। প্রথম দিকে, শিশু কৃষ্ণ দেবদমন নামে পরিচিত ছিলেন (এই নামটির মধ্যে গোবর্ধন গিরি উত্থাপনের মাধ্যমে কৃষ্ণ কর্তৃক ইন্দ্রের দর্পচূর্ণের আভাস মেলে)। বল্লভাচার্য তার নামকরণ করেন গোপাল। পরে বিট্টলনাথজি তার নাম রাখেন শ্রীনাথজি।